Tapa Vallavalitsus (edaspidi hankija) teeb ettepaneku esitada pakkumus hankele „Pereteraapia teenuse pakkumine Tapa vallas“ vastavalt hanke alusdokumentides esitatud tingimustele.

**Pakkumuse esitamise ettepanek**

**1. Üldandmed**

|  |  |
| --- | --- |
| Hankija | Tapa Vallavalitsus (75033477) |
| Riigihanke nimetus | Pereteraapia teenuse pakkumine Tapa vallas |
| Hankemenetluse liik | alla riigihanke piirmäära jääv hange (väikehange) |
| Rahastamisallikad | Teenuste osutamine on rahastatud kohaliku omavalituse vahenditest. |
| Hankelepingu kestus | 01.02.2024-31.12.2024 |
| Lisad | Lisa 1 – Teenuse kirjeldus;Lisa 2 – Pakkuja kinnitused;Lisa 3 – Pakkumuse esitamise vorm;Lisa 4 – Pereteraapia teenuste raamlepingu projekt. |

**2. Hanke ese ja maht**

2.1 Hanke esemeks on Tapa vallas elavatele abivajavatele lastele ja nende peredele (kliendid) pereteraapia teenuste osutamine Tapa Vallavalitsuse poolse finantseeringuga. Teenuse täpne kirjeldus on toodud lisas 1.

2.2 Hanke tulemusel sõlmib hankija kõigi vastava pakkumuse esitanud ja kvalifitseerimistingimusi täitvate pakkujatega raamlepingu.

2.3 Käesoleva hanke raames sõlmitavate raamlepingute kumulatiivne maksimaalne rahaline maht ehk raamlepingu alusel kõigi raamlepingute partneriteks olevate teenuse osutajate käest tellitavate teenuste (hankelepingute) maksimaalne rahaline maht kokku on 30 000 eurot käibemaksuta. Raamleping kehtib alates sõlmimisest kuni 31.12.2024 või kuni raamlepingute kumulatiivse maksimaalse rahalise mahu täitumiseni, kui see saabub varem. Prognoositavast summa täitumisest ja lepingu ennetähtaegsest lõppemisest teavitab hankija teenuseosutajaid vähemalt kaks kuud enne lõppemist.

2.4 Hankija teeb raamlepingu alt tellimusi ehk sõlmib hankelepinguid vastavalt vajadusele. Hankija ei ole kohustatud raamlepingu alt tellimusi tegema ega taga teenuse osutajale kindlat klientide arvu. Teenuse osutaja ei ole kohustatud raamlepingu alusel esitatud hankija tellimust täitma (nt tellimust ei ole konkreetsel hetkel võimalik täita raamlepingu tingimustel, kuna näiteks puudub vaba nõustaja vmt juhud). Kui teenuse osutaja nõustub raamlepingu alusel esitatud tellimuse täitma, siis seda loetakse hankelepingu sõlmimiseks. Teenuse osutaja kohustub hankelepinguid täitma vastavalt raamlepingus sätestatud tingimustele, sh raamlepingu sõlmimisel pakutud ühikhinnad, teenuse osutamise asukohad, teenuse osutamise alustamise tähtaeg jmt.

2.5 Kliente suunatakse vallavalitsuse laste ja perede heaoluspetsialisti poolt teenusele sotsiaalseadustiku üldosa seaduse, sotsiaalhoolekande seaduse ja teise Eesti Vabariigi õigusaktide (sh kohaliku omavalitsuse sotsiaalteenuste osutamist reguleerivad määrused) alusel antavate haldusaktidega. Teenuse vajadus ja iseloom määratakse lähtuvalt iga kliendi individuaalsest vajadusest.

2.6 Hankija esitab tellimuse teenuse osutamiseks teenusele suunamise haldusakti alusel sellele raamlepingu partnerist teenuse osutajale, kelle pakutav teenus vastab kõige rohkem kliendi individuaalsele vajadusele ja teenusele suunamise haldusaktile ning kelle poolt teenuse osutamiseks on klient ja/või tema seaduslik esindaja andnud nõusoleku.

**3. Nõuded pakkujale**

3.1 Pakkujal peab olema võimalik lepingu täitmisesse kaasata vähemalt üks vahetult teenust osutav isik (nõustaja), kes vastab lisas 1 sätestatud nõuetele.

3.2 Kui pakkuja esitab pakkumuses rohkem nõustajaid, kui hankes nõutud miinimum, siis peavad kõik pakkumuses esitatud nõustajad vastama lisas 1 nõustajale kehtestatud nõuetele.

3.3 Pakkujal ei tohi esineda riigihangete seaduse § 95 lõike 1 punktis 4 (maksuvõlg) sätestatud kõrvaldamise alust.

**4. Pakkumuse esitamise tingimused**

4.1 Pakkujal tuleb esitada pakkumuse koosseisus:

4.1.1 Pakkuja täidetud lisaks 3 olev pakkumuse vorm (pakutavate nõustamisteenuste loetelu, pakutav teenuse tunnihind);

4.1.2 Pakkuja täidetud ja allkirjastatud kinnitused lisaks 2 esitatud vormil;

4.1.3 teenust vahetult osutava isiku haridust tõendavate dokumentide koopiad, kui need ei ole kättesaadavad avalikest registritest (nt kutseregister);

4.1.4 vähemalt ühe teenust vahetult osutava isiku digitaalselt allkirjastatud kinnitus, et ta on tutvunud hanketingimustega ja nõustub pakkuja poolt sõlmitava raamlepingu täitmisel osalema teenust vahetult osutava isikuna.

4.2 Pakkumus tuleb esitada hiljemalt 22.01.2024 e-posti aadressile vallavalitsus@tapa.ee

4.3 Pakkumuse esitamise e-kirja teema (subject) reale märkida väikehanke pealkiri „Pereteraapia teenuste pakkumine Tapa vallas“.

**5. Pakkumuste hindamine**

5.1 Esitatud pakkumusi ei hinnata.

5.2 Hankija sõlmib raamlepingu kõigi vastava pakkumuse esitanud pakkujatega, kes vastavad pakkujale esitatavatele kvalifitseerimisnõuetele.

**6. Hankemenetluse läbiviimise tingimused**

6.1 Pakkujad võivad küsida selgitusi hankedokumentide sisu kohta hankija kontaktisikult.

6.2 Hankija vastused esitatud küsimustele, mille vastus on oluline hankedokumentide sisu tõlgendamisel, saadetakse kirjalikult e-posti teel samaaegselt kõigile teadaolevatele pakkumise esitamisest huvitatud isikutele.

6.3 Kui huvitatud isik avastab pakkumuse ettevalmistamise käigus hankedokumentides vigu, vasturääkivusi või ebatäpsusi, siis on ta kohustatud sellest koheselt kirjalikult informeerima hankija kontaktisikut.

6.4 Hankijal on õigus esitada pakkujatele küsimusi ning paluda pakkujatel täpsustada pakkumuste andmeid. Kui pakkuja jätab hankija küsimusele vastamata või ei vasta sisuliselt, siis on hankijal õigus pakkuja hankemenetlusest kõrvaldada ning menetluses pakkuja pakkumist mitte arvestada.

6.5 Hankija võib pidada pakkujatega läbirääkimisi pakkumuse hinna ja sisu osas ning anda kõigile pakkujatele võrdselt võimaluse esitata uus täpsustatud pakkumus hankija nimetatud tingimuste osas hankija määratud tähtajaks.

6.6 Pärast hankemenetluse tulemuste kinnitamist edastab hankija kõigile pakkujatele info hankemenetluse tulemuse kohta.

6.7 Hankija teavitab hankemenetluse tulemustest kõiki pakkumuse esitanud pakkujaid e-kirja teel.

**7. Raamlepingu sõlmimine ja tingimused**

7.1 Hanke alusdokumendis ja teenuse kirjelduses toodud nõuetele vastavate pakkujatega sõlmitakse raamleping käesolevale dokumendile lisatud tingimustel.

7.2 Hankijal on õigus vajaduse tekkimisel kõik pakkumused tagasi lükata ja lõpetada hankemenetlus lepingut sõlmimata.